LidanRubinov/Halacha-QA huggingface dataset:
שאלה: חזרה בתשובה: אני בת 14 וחצי. ולא מזמן ניסיתי לחזור לדת ולהתחבר אליה מחדש. בשבועות האחרונים יש לי חשש לגבי זה. ההרגשה שלי היא שאני לא מאמינה ולא בוטחת בהקב"ה באופן נפשי, אני מפחדת כשעולים בי חששות בנוגע לזה. אולי זה סימן לכך שאני לא צריכה להיות דתיה. דוגמא לכך, אני מתפללת שלוש תפילות ביום אך הצניעות ושמירת שבת הן המצוות הכי מסובכות עבורי. וכשאני מתפללת אני מרגישה שיש לי צורך לסיים את התפילה וללכת למשהו אחר. תעזור לי בבקשה, כי אני חייבת לחזור לעצמי לפני שאני עושה את הטעות של חיי.
תשובה: לך. קראתי את מכתבך ומאוד הבנתי אותך. זה מאוד לא קל ומאוד לא פשוט, להרגיש כך. זו ממש תחושה מאוד לא טובה. את זוכה לעשות המון המון דברים נפלאים, זוכה לצעוד צעדים מאוד גדולים וחשובים, ומאוד חשוב שלא להפסיק, שלא לתת לקולות המחלישים להפריע בהמשך ההתקדמות שלך. נכון הדבר, שפעמים רבות יש לאדם דברים שהם יותר קלים לו או לה, וישנם דברים שהם יותר קשים. ולפעמים הדברים הקשים יותר לאדם נותנים לו תחושה שהכל לא שווה, אך זה לא נכון. חשוב מאוד לדעת, שביהדות, כל דבר טוב שאתה עושה, זה אוצר עצום, כל מצווה שאת זוכה, זה אוצר שאין כמוהו בכל העולם. אמנם ישנם דברים שאת עוד לא ממש עושה, אך בעזרת ה' זה יגיע. ועבירה לא מכבה מצווה, כלל וכלל. כל מצווה שאת עושה צריכה למלא אותך בשמחה עצומה, כי זו זכות כל כך גדולה. נכון שיש עוד מה להתקדם, אבל ה' יתברך אוהב את מה שאת עושה, מאמין בך, ונותן לך את היכולת להמשיך הלאה. אל יאוש, אל חשש, עבדי עם עצמך להתרגל לראות את הטוב, לראות את הדברים הטובים שאת עושה, במה שאת זוכה, ויחד עם זה, נסי להיכנס למסגרת, למסלול של למידה שיחזק את הדברים שאת מרגישה שאת זקוקה בהם לחיזוק. על ידי לימוד ותפילה על הדברים תזכי לכוחות חדשים להתקדם בהם, להצליח בהם. שתהיה לך המון המון הצלחה, ואשמח לעזור בכל מה שאוכל, בעצה והדרכה, בתמיכה ובכל מה שאוכל. הרב יצחק גרינבלט.
שאלה: לצאת עם בן משפחה: האם מותר לי לצאת עם בן דוד שלי? כלומר הבן של אח של אבא שלי. אשמח אם תשיבו לי זה מאוד חשוב. אם כן אני רוצה לדעת למה וגם אם לא. מראש.
תשובה: אין איסור הלכתי שבני דודים ינשאו זה לזו. כמבואר בשולחן ערוך אבן העזר סימן טו סעיף יז: מותר אדם בבת אחי אביו ובבת אחי אמו. (יש בכך גם עניין כיוון שמתוך הקשר המשפחתי יש ביניהם אהבה גדולה יותר). עם זאת יש סכנות גנטיתיות העלולות להיווצר אצל ילדים הנולדים מנישואים כאלו, (שו"ת ציץ אליעזר חלק טו סימן מד). כיום ניתן לפתור בעיה זו על ידי בדיקה גנטית מקיפה האם ישנה בעיה או לא. הרב משה מאיר אבינר
שאלה: צוואת רבי יהודה החסיד: ידועה צוואת רבי יהודה החסיד שאוסרת על נישואין עם כלה ששמה כשם החמות. רציתי לשאול מספר שאלות: 1. מה היחס לשם כלה ששמה כאחות החתן? 2. האם חלק הצוואה האוסר על שם החתן כחמיו חמור כמו החלק האוסר על שם הכלה כחמותה?
תשובה: 1. אין צורך להוסיף חששות, די במה שנכתב. 2.זה נראה שהאיסור הוא מקביל וזהה כנראה משום כיבוד אב ואם.
שאלה: לא הלכתי לישיבה לפני צבא : אני בן 19, לוחם ביחידה מובחרת בצבא וברוך השם מרגיש תחושת שליחות וסיפוק אדיר מהמשימה שלי אך אני מרגיש הרבה פעמים תחושת אכזבה עצומה בגלל שלא הצלחתי ללכת לישיבה לפני הצבא משום שלמדתי בבית ספר חילוני והצבא לא הסכים לדחות לי את השירות. זה נורא מתסכל אותי שלא למדתי כמו שצריך לפני הצבא, וברגעי משבר קשים אני אומר לעצמי שבכלל לא הייתי צריך להיות פה עכשיו אלא בעוד שנה או שנתיים וזה גורם לי לתסכול עצום. מה עליי לעשות? מצד אחד אני רוצה מאוד להגן על העם והמדינה אך המחשבות הללו מציקות לי. אשמח לתשובה.
תשובה: רבי עקיבא התחיל ללמוד תורה לאחר גיל ארבעים. בינתיים בכל הזדמנות שיש לך תלמד תורה. לימוד תורה אינו רק במסגרת ישיבתית, התורה מונחת בכל רגע ובכל מצב לכל יהודי כפי מידת האפשרות שלו. אתה עוסק במצווה והעוסק במצווה פטור מלימוד תורה, ברגעים שאתה לא עסוק במצווה תתפנה ללמוד. ובעזרת ה' כשתצא לחופש ארוך יותר ממצוות הציבור החשובה שאתה עסוק בה, תוכל להתגדל בתורה. בינתיים משום שלא למדת תורה הרבה, יש חשיבות מיוחדת שתהיה קשור לתלמיד חכם שיאיר לך את אור התורה ויורה לך את הדרך אשר תלך בה.
שאלה: שאיבת חלב לאשה מניקה בשבת: ו לרב א. האם מותר לאשה מניקה, לשאוב חלב בשבת ע"י משאבה מכנית, ולמלא לתוך בקבוק התינוק כדי שזה יאכל במשך השבת? או שחייבת לאבד את החלב? (מדובר על מקרה בו האשה רוצה לישון ובזמן הזה צריך לתת לתינוק לאכול) ב. אם כן, האם מותר להשתמש בחלב שנשאר גם לאחר השבת? רב תודות לרב
תשובה: ישנם שני מצבים שבהם מותר לשאוב חלב בשבת: 1. במצב שהתינוק זקוק לחלב הזה לתזונתו, ומסיבה כלשהי אין כל אפשרות להניק אותו, ואז צריך לשאוב חלב כדי להאכיל את התינוק בבקבוק. 2. במצב שלאשה יש גודש שמכאיב לה. בין שני המצבים הללו יש הבדלים הלכתיים, ואופן השאיבה שניתן להתירו משתנה על פי המצב הנידון: יש מצבים המוגדרים כפיקוח נפש, ואז מותר לשאוב גם באופן של מלאכה דאורייתא  ויש מצבים שאין בהם פיקוח נפש אבל הם מוגדרים כחולי או כאב, ואז מותר רק באופן שאיסורו מדרבנן (פירוט דרך השאיבה העדיפה לענ"ד, מבואר במאמרי בתחומין ל"א, עיין שם בעמ' 95 ובהערה 58). אולם במצב שתיארת, אין אפשרות להתיר שאיבה כלל, שכן אין מדובר כאן בפיקוח נפש, וגם לא בחולי או כאב, אלא בצורך לנוח. אכן יש לאשה קושי לקום באמצע השינה כדי להניק, אך קושי כזה אינו יכול להתיר איסור דאורייתא או דרבנן. העצה שניתן לייעץ, היא לשאוב חלב בימות החול ולשמור במקרר, וכך ניתן יהיה להאכיל את התינוק בשעת הצורך מבלי שהאם תצטרך לקום.
שאלה: מחיאת כפיים: הרב, מה המשמעות של מחיאת הכפיים?
תשובה: חלק מהשמעת קול ע"י הגוף בזמן שמחה. הידייים הם כלי המעשה והכוונה שהשמחה תופיע גם בחיי המעשה.
שאלה: הגעלת מסננת בעלת ידית ארוכה: ברשותי מסננת המשמשת לסינון מאכלים חלביים (כולל חמים, כגון מרק). בטעות נעשה בה שימוש למרק בשרי חם. המסננת עשויה כולה מתכת. האם ניתן להכשירה על ידי הגעלה בסיר שבו ידית המסננת בולטת אל מחוץ למים בשל אורכה? (אין ברשותי סיר גדול דיו להכיל את המסננת בשלמותה, כולל הידית.)
תשובה: ניתן להכשיר כלי לחצאים, פעם להכניס את המסננת ופעם את הידית ובסוף הכול היה במים.
שאלה: תשובה: מחילה מכבודכם אני מתחזק ועשיתי בעברי מעשה לא טוב והפסקתי והתחרטתי הפסקתי לעשות והתחלתי ממש להתחזק שמירת שבת תמיד הייתי שומר אבל דברים אחרים פחות ועכשיו את כול מה שאני יודע שצריך לעשות אני עושה ואני מרגיש שבשמיים לא מקבלים את התשובה שלי אז השאלה שלי היא האם אני מנודה?
תשובה: שמחתי מאוד לקבל את שאלתך, ומאוד חשוב שאתה משתף אותנו בתחושות שלך, בקשיים שלך, שזו הדרך שנוכל בעזרת ה' לעזור לך להתגבר. לא תמיד קל לפנות ולשאול, אבל מאוד חשוב שלא להתבייש, לשאול ולבקש, ואנו נעשה הכל כדי לעזור לך. מאוד מרגש אותי לראות שלמרות שלא קל לך, אתה ממשיך לנסות עוד פעם, זה ממש חשוב מאוד. רק אדם שלא נשבר, שמנסה שוב ושוב, בסוף מצליח. עלה והצלח וה' ישלח לך ברכה בהצלחה בדרך העולה מעלה מעלה. פעמים שאנו מרגישים שמה שאנו מנסים לא מצליח, מרגישים כאילו יש מחסום בפנינו, אבל חשוב מאוד לדעת שמחסום זה הוא מחסום דמיוני בלבד. ה' אוהב אותנו מאוד מאוד, ולכן הוא יתברך לא נותן שבאמת יהיו מחסומים שלא נוכל לעבור אותם. לפעמים יש אתגרים, לפעמים צריך להתאמץ יותר כדי להצליח, אבל מחסומים לא עבירים ודאי שאין. לכן אל יאוש, אל בהלה, בעזרת ה' זה יעבור ותצליח נפלא. רבי ישראל בעל שם טוב לימד אותנו שה' יתברך אוהב כל אחד מאיתנו אהבה עצומה מאוד, אהבה הרבה יותר מאשר הורים שנולד להם ילד יחיד אחר עשרות שנים של נשואין, ממש לזקנותם. ידידי, אין החרמות, אין נידוי, אתה אהוב בעיני אבינו שבשמים מאוד מאוד. נכון שלפעמים קשה, אך אסור להיכנס ליאוש. החלטות כאלו ממש מקשות על האדם והן עצת היצר הרע. היה חזק והמשיך הלאה, קווה אל ה' חזק ויאמץ ליבך וקווה אל ה'. אשמח להיות בקשר, לעזור ולכוון, לתמוך ולעזור בדברים מעשיים בכל מה שאוכל. בברכת הצלחה רבה הרב יצחק גרינבלט.
שאלה: כפרה על חטא באונס: שאומרים- על חטא שחטאנו לפניך באונס. מה הכוונה? הרי על אונס לא צריך כפרה! אשמח להרחבה
תשובה: לפעמים אם נאנס בחטא כמו שעבר במקום ופתאום נכנסה אישה מאוד לא צנועה שלא ידע מקודם אבל אחר כך הוא הרגיש שהוא קצת נהנה. וכן אם אכל מאכל שחשב שהוא כשר ואח"כ נודע לו שהיתה בעיה בכשרות אבל כיון שהאוכל היה טעים לו, הוא שמח שנזדמן לו האיסור בלי ידיעתו.
שאלה: שעון מעורר מכני בשבת: אני רוצה להשתמש בשעון מעורר מכני שנטען על ידי קפיץ (ללא חשמל), כדי לקום בזמן לשחרית של שבת. 1. האם מותר למתוח את הקפיץ בשבת? 2. האם מותר לכוון את מחוג שעת היקיצה בשבת? (חשוב לציין שאין אפשרות לבצע שתי פעולות אלה טרם כניסת שבת, כי הקפיץ לא יחזיק מעמד עד הבוקר, והמחוג הוא ל-12 שעות בלבד).
תשובה: לשם הפעלת שעון מעורר מכני יש צורך במספר פעולות. ראשית למתוח את קפיץ ההפעלה של השעון (להלן לכונן). בנוסף יש לכוון את מחוג השעה. ולשם הפעלת שעת היקיצה יש לכוון את מחוג שעת היקיצה. למעשה לדעת הפוסקים מתיחת הקפיץ בשבת אסורה, לפי שיש לחוש לאיסור תורה של תיקון כלי בשבת. הרחבה: המשנה ברורה (סימן שלח, ס"ק טו) כותב שאסור לכונן שעון מכני בשבת ויש בכך איסור תורה של תיקון כלי. וכמו כן אסור להוסיף על מתיחה נוספת תוך כדי שהוא פועל על מנת להאריך את זמן פעולתו, שכמו שכתבת מספיקה ל12 שעות בלבד. בנוסף לכך המ"ב אוסר גם לכוון את פעמון השעון המעורר. בספר שמירת שבת כהלכתה (כח,ל) כתב בשם הגרש"ז אוירבך פתרון להפעלת הפעמון בלבד (אך ללא נגיעה בקפיץ ההפעלה) בשעון שבו יש קפיץ הפעלה גם למחוג היקיצה. שכאשר אדם רוצה להתעורר לדבר מצוה ומורה השעות מכונן ומכוון, הוא יכול לכונן את שעון היקיצה מבעוד יום ולסגור את ניצרת הפעמון ובשבת ישחררה כדי שהפעמון יצלצל בשעה הראויה. והיתר זה הוא מכיוון שיש בכך רק גרמא להפעלת הקול. יש פוסקים המתירים רק להוסיף סיבוב נוסף ולכונן את השעון, רק כאשר הוא כבר כונן מערב שבת וכעת אין בכך תיקון כלי חדש אלא רק הוספה מסוימת שאינה ראויה להיקרא תיקון. (הרב עובדיה יוסף יביע אומר חלק ו). לכן למעשה יש לחוש למחמירים הרבים שסוברים שיש בכך איסור תורה. כיום יש אפשרויות רבות לכוון שעון מעורר דיגיטלי מערב שבת. תוכל לעיין בספר שש"כ פרק כח בשימוש בפלאפון וכדומה. הרב אברהם רוזנברג
שאלה: תרומה של ספר תורה אחד או שני ספרים?: יהודי נדיב מעונין לתרום כסף לספר תורה. בסכום הכסף ניתן לרכוש ספר תורה מהודר ביותר או שני ספרי תורה כשרים (ואולי אף מהודרים). מה הדין האם לקנות שני ספרי תורה או ספר אחד? האם יש נפקא מינה לגבי רמת ההידור? למשל הכוונות של הסופר (שיתכן שדווקא בספרי התורה הפשוטים כתב אותם יהודי ירא שמים ביותר). האם יש משמעות האם יש בבית הכנסת מספיק ספרי תורה ואולי הספר השני אם יקנה ילך לבית כנסת אחר? והאם יש משמעות לקריטריונים נוספים שלא הוזכרו כאן (נניח שאת הספר השני ישימו בביתו של אחד המתפללים או של הרב וישתמשו בו עבור מקרים שנדרש ספר תורה במנין שיתקים באחד הבתים נניח עבור שבעה ל"ע?) ישר כח ותזכו למצוות
תשובה: אם כבר יש ספרי תורה בביהכנ"ס מהודר יותר להשקיע את הכסף בלימוד תורה
שאלה: בגדי נפטר: בני נפטר לפני שנתיים ושבעה חודשים, האם בני הקטן יכול להשתמש בבגדי אחיו? לא בנעליים.
תשובה: אין שום איסור להשתמש בבגדי נפטר מלבד הנעליים. יתן ד' ותהיה לכולכם נחמה גמורה בהצלחת שאר הילדים ובכל השמחות הראויות להם.
שאלה: תורה ועבודה: איפה מוזכר בתורת מרן הרב זצ ל את המקור לשילוב תורה ועבודה, האם אפשר מקורות?? או שזה בא מתנועות שונות בציונות הדתית ולא קשור לתורת הרב זצ ל??(כגון מהמזרחי וכדו ) כמו כן רציתי לשאול את הרב האם המגמה של המון כוללים - האם זה טוב או שצריך רק למובחרים להישאר בכולל ולשאר העם לדגול בתורה ועבודה??
תשובה: אין המלצה בדברי הרב זצ"ל לשילוב תורה ועבודה. אבל יש בפרקי אבות כי תורה שאין עימה מלאכה סופה בטילה וגוררת עוון. ונאמר בח כי גדול הנהנה מיגיע כפיו יותר מירא שמים. אבל מפרשי הרמב"ם כתבו שבזמננו קשה לגדול בתורה עם שילוב עבודה כי לבנו איננו פתוח לתורה כמו דורות ראשונים. טוב שיהיו הרבה כוללים כדי להרבות תורה בישראל. אבל אין להשאר בכולל להרבה שנים מלבד אלה המוכשרים העתידים להיות גדולי ישראל בע"ה.
שאלה: אמירת קדיש יתום: בהמשך לתשובתך אמרת כי אסור עלי לומר קדיש יתום במהלך השבוע הראשון של החודש ה-12 אך קדיש דרבנן מותר, השאלה היא איך אני מבדיל בניהם? נגיד לדוגמא בתפילת שחרית? השאלה נשאלה בהמשך לשאלה אישית
תשובה: קדיש דרבנן פירושו שאומרים על ישראל ועל רבנן וכולי. יש בשחרית שניים - האחד בסיום הקורבנות והשני לפני עלינו לשבח. וכן נוהגים לאומרו בסוף לימוד תורה. תנוחם מהשמיים.
שאלה: לימוד משניות בלי קול: איך ללמוד נכון משניות? מצד אחד חיוב ללמוד בקול גם מצד הלכה גם מצד השפעה על עולמות וכו, ומצד שני ככה אני לא זוכר. רק אם אני חוזר על משניות בלי ספר ולפעמים כששוכח אני מסתכל בספר. זה ביזבוז זמן לדבר כשאני במוח יכול לחזור על פרק משניות בדקה אחת, ובפה זה לוקח 3-4 דקות לדוגמא.
תשובה: הדרך היא פעם אחת לומר את הלימוד בפה, ואחר כך להרהר חזרות כפי שחפץ לבך. כך תעשה בכל פעם שאתה מתיישב ללמוד. פעם אחת בקול ואחר כך בהרהור. כך כל הרהורי התורה מצטרפים לדיבור של התורה.
שאלה: מעבר לדירה חדשה בשנת אבל: אמי נפטרה לפני שבוע, ותכננתי עוד לפני כן לעבור לדירה חדשה לאחר החגים. האם מותר לנו לעבור לדירה החדשה או להמתין עד תום השנה? ב
תשובה: אם יש צורך מסוים, לדוגמא דירה מתאימה בגודלה, בקומה וכדומה - מותר. שאר בני המשפחה אינם אבלים. מהשמיים תנוחמי.
שאלה: לצאת ידי חובה דרך הרדיו: לאבא שלי מאוד חשוב לצאת ידי חובה סליחות דרך הרדיו בשידור חי. ראיתי שהרב פרנק מקראי קודש פורים סימן י כותב שאפשר לצאת ידי חובה בקריאת מגילה ובסליחות על ידי הרדיו בשידור חי, וכן על ידי שמיעה מטלפון ורק שופר אי אפשר. האם אפשר לסמוך עליו?
תשובה: למעשה לא מתירים הפוסקים לצאת יד"ח במגילה דרך הרמקוול וק"ו שלא דרך הרדיו בסליחות יש מצד אחד מעלה, כי אין צורך להוציא ידי חובה, כל אחד אומר את הסליחות בעצמו מאידך, יג מידות נאמרות רק בציבור והשומע דרךהרדיו אינו חלק מן הציבור אך חולה שאינו יכול להתפלל בציבור עדיף שיאמר את הסליחות (חוץ מיג מידות) בשעה שאומרים ברדיו בשביל ההרגשה הטובה
שאלה: מה נחשב מים פגומים?: אני צריכה ביום כיפור הקרוב לשתות כמות נוזלים, ואמרו לי שהרב סובר שבכזה מצב יש לשתות מים פגומים. אם אני מכינה תה עם 3 שקיות תה לכוס בלי סוכר וזה מר לי, האם זה נחשב פגום??
תשובה: אם יש הוראה רפואית לשתות כמות נזלים גדולה שלא ניתן לספק אותה ע"י שתיה לשיעורים (מלוא לוגמיו כל אכילת פרס) מוצע לשתות משקה מר שאינו ראוי לשתיה בדרך כלל (כגון כוס מים שבו הומס כדור אקמול וכדו') מומלץ לשתות אותו בכפית אחר כפית ללא הפסקה
שאלה: האם אין זו מחילה בטעות?: מדברי הרב הבנתי שמחשבת הניזק למחול, לפני שידע על היקף הנזק, מחייבת אותו אחרי שהתברר לו שהנזק כבד משחשב. האם אין זו "מחילה בטעות" שאינה מחילה? (רמ"א חו"מ סי רמא,ב) השאלה נשאלה בהמשך לשאלה "בא לעשות חסד ונמצא שהזיק"
תשובה: א. לפי לוח הזמנים שהמספר סיפר נודע לו על היקף הנזק לפני שהמזיק שמע על מה שקרה (ידע שהאינסלטור הלך אחר יומים ודיבר עם המזיק לאחר מספר ימים). ב. כתבתי "אם התכוונת למחול" כיוון שהסתפקתי האם התכוון למחול, או שהתלבט בזה. ג. אולי יש לצרף את דעת הקצות (יז ג) שלדעת הרמ"א מחילה בטעות שמה מחילה ויוכל המזיק לטעון קים לי. הרב משה מאיר אבינר
שאלה: החזרת מתנה בשנת שמיטה: אני מתלבט בנוגע לעניין מסויים ואשמח אם תוכלו לעזור לי: אני חושב לרכוש מכונית חדשה ולשם כך אצטרך הלוואה. הורי אמרו שהם יתנו לי את הכסף במתנה ויעזרו לי ברכישה, אך אני מעניין להחזיר להם את הכסף בעתיד. האם יש פה איסור עקב שנת שמיטה? מבחינתם זו לא הלוואה ואין שום חוב, אך האם מותר לי להחזיר בכל זאת את הכסף שניתן בשנת שמיטה? מראש,
תשובה: וברכת ד אתה תוכל להחזיר את הכספים אחר השמיטה. בברכת התורה והאץ יהודה הלוי עמיחי
שאלה: הנחה בחנות או גזל?: לרב לפני כשנתיים התעניינתי בזוג נעלים מסוים בחנות והססתי האם לקנות אותן. המוכרת ראתה זאת ואמרה לי בשקט שמחר מחיר הנעלים ירד ב50.למחרת באתי וקניתי לאחר ההנחה. יש לציין אם לא הייתה אומרת לי זאת יש סיכוי שלא הייתי קונה כלל. האם זו גזלה? מה לעשות?
תשובה: מבחינת הלקוח אין שום בעיה של גזל. הרב יהודה רוט
שאלה: חופש וגבולות בחינוך: הרב, הייתי מעורב לאחרונה בכמה עניינים חינוכיים בישיבה תיכונית. אני לא כ"כ מבין את היחס שבין אמון וגבולות. מצד אחד אנחנו יודעים (הרבה מהרב.) שיסוד החינוך בדור הזה הוא אמון גדול באדם, ברצונותיו הטובים, וביכולתיו להוציאם אל הפועל. משמעות אמון זה, לכאורה, היא נתינת חופש לנער, מתוך אמון שהוא יודע ויכול להוביל את חייו בצורה הכי טובה לעשות את רצון ה לבד. הצבת גבולות לנער משדרת חוסר אמון. כשאומרים לבחור, לדוגמא, שאם הוא יעשה מלחמת מים בפנימיה, או ידבר בשיעור, הוא יעוף מהישיבה לכמה ימים בעצם אומרים לו: "אנחנו לא סומכים עליך שתדע ותצליח לעשות לבד את מה שצריך לעשות, ולכן אנחנו משתמשים באמצעיים חיצוניים של ענישה, ע"מ שתתנהג כמו שצריך". האופציה לא להשתמש בענישה לא נראה לי כ"כ קיימת מציאותית. אשמח להבהרת הסוגיא.
תשובה: אין הכוונה באמון שלא צריך להציב גבולות. כל אדם יש לו משיכות למקומות שאינם טובים וצריך לבדוק האם כשנותנים את החופש הוא עלול ליפול. הגבולות הם חלק מהבסיס החינוכי שלא נותנים לכוחות להתפרץ במקומות שהם לא טובים. לא בטוח שמי שעושה מלחמת מים בפנימייה יודע להשתמש בכוחותיו בצורה נכונה והוא צריך סיוע. זה לא סותר את כך שאנחנו נותנים בו אמון גדול שגם אם כרגע יש איזה מתח ואיזה צורך בהצבת גבולות, בסופו של דבר הוא ימצא את דרכו הנכונה ויעלה מעלה מעלה. אנחנו עושים את הכל מתוך אהבה גדולה אליו, מתוך ראיה לטווח ארוך של צמיחה של אדם שלם שמכיר מתוכו את הטוב ואת הרע, ובתקופת הנערות והילדות הוא זקוק לסיוע כדי להציב גבולות. נדמה לי שזה דבר פשוט שנערים שלא מציבים להם שום גבול מתקלקלים והולכים למקומות שאינם טובים. זה פשוט וברור שלמוסד חינוכי צריכים להיות גם גבולות. מהם בדיוק הגבולות, עד היכן מציבים אותם ומהיכן נותנים חופש, כל מחנך צריך להכיר את חניכיו, את יכולותיהם וגם את יכולותיו הוא, ולפי"ז להחליט על הגבול המדוייק שבאמת לא קל לקבוע אותו במסמרים.
שאלה: האם זה לא הדין "לא דאיכפת לה" בצביעת מים?: בדרך כלל, אנו רואים בהלכות שבת שהדין נקבע על פי מטרת הפעולה.אם צביעת המים היא פעולה נלוות, למה היא אסורה? וגם, למה אסור שלסבון יהיה ריח? הרי אנו מדברים בפעולת גרמה טהורה, כי עיקר השטיפה היא סילוק גרף של רעי. השאלה נשאלה בהמשך לשאלה "שימוש בסבון ריחני בשבת"
תשובה: לשם מה קנו סבון צבעוני דווקא? לא משום שמעוניינים במים צבועים? א"כ זהו ניחא ליה
שאלה: משכורת ומס הכנסה: הסיכום שלי עם המעביד הוא על שכר נטו לדוגמא 7000 ש"ח בחודש כל ההוצאות הנלוות מס הכנסה בטוח לאומי וכו המעסיק משלם. מכיון שיש לי בן נכה יש לי נקודות זכות במס הכנסה. ולכן לדוגמא המעביד משלם עלי מס הכנסה במקום 1000 ש"ח רק 500 ש"ח. למי שייכים ה-500 ש"ח לעובד או למעביד?
תשובה: לך כעובד מגיע סכום הנטו עליו סיכמתם ולא יותר. המעביד התחייב לשלם עבור העובד מעבר לסכום הנטו את עלות מס הכנסה, אך הוא לא נקב בסכום מסוים. לכן כמה שיגיע המס הכנסה   בין אם הרבה ובין אם מעט הוא צריך לשלם, אך אין סיבה שהעובד יקבל את ההפרש. הרב יהודה רוט
שאלה: שירות לאומי   צבא: לכבוד הרב! אני כל החיים שלי למדתי במסגרת דתית, המשפחה שלי מסורתית : אבא שלי דתי ואמא שלי לא כל כך. אני השנה צריכה לקבל צו ראשון לצבא, ואני מאוד מתלבטת אם לעשות צבא או שירות לאומי, ואני כל כך רוצה לעשות צבא! אבל יש אצלנו חילוקי דעות: אמא שלי בעד שאני אעשה צבא ואבא שלי מאוד נגד כי הוא טוען ש צבא זה לא לבנות. וכו ואני מאוד מתלבטת אם לעשות פטור מהצבא. מקווה שתעזור לי לכוון אותי יותר, ויום טוב!
תשובה: אם את באמת רוצה לתרום לעם ישראל יש מסגרות של שירות לאומי שבהן תוכלי לתרום הרבה יותר, והשירות ייעשה מתוך טהרה וצניעות. השירות הצבאי כמעט תמיד נעשה בצורה שיש בה פגם גדול בנשמתה הגדולה של האשה וצניעותה הטבעית. בהצלחה הרב יאיר וסרטיל
שאלה: דרך פשוטה לפטור עצמו מצורך בפרוזבול: למדתי שמלווה יכול פשוט לומר (אולי בפני שני עדים?) שהוא דוחה לאחר ראש השנה את זמן פרעון חובות הלווים כנגדו. לכאורה, בזה פטר עצמו מהצורך בפרוזבול. האם ניתן להיעזר בזה הלכה למעשה?
תשובה: וברכת ד' זה נכון שכל חוב שיגבה רק לאחר ראש השנה לא חלה עליו שמיטת כספים. זה נכון באופן ספציפי אבל אי אפשר לעשות זאת כתקנה. כתיבה וחתימה טובה יהודה הלוי עמיחי מכון התורה והארץ
שאלה: שני זיווגים לאדם אחד : האם יכול להיות שיש לאיש אחד, שנים או יותר זיווגים? אם לא איך היה שהרבה מגדולי ישראל בתנ"ך היה להם יותר מאשה אחת כמו דוד המלך וכו, האם נישאו ילדות שאינם בת זוגם? וגם האם יכול להיות שיהיה לאיש אחד יותר מבת זוג אחד? כי מעיקר הדין אין איסור להתחתן עם שתי נשים ויותר! ורק היום לא עושים מפני כמה טעמים
תשובה: לכתחילה אין יותר מבת זוג אחת כמו שראינו בכהן גדול שנאסר ביותר מאישה אחת. ואולי למלכים בגלל שהם כללו באישיותם עם שלם היה אפשר שיהיו להם בנות זוג אחדות. וכן נזכר בספרי נסתר שרחל ולאה היו מנשמה אחת שהתחלקה בגלל שפלות העולם ולכן גם יעקב נכלל בשנים יעקב כנגד רחל וישראל כנגד לאה.
שאלה: אמירת קרבנות לאחר התפילה: האם ישנה תועלת באמירת קורבנות לאחר התפילה אם אינו יכול לאומרן לפניה? האם יש חילוק בין ספרדים ואשכנזים?
תשובה: על פי הקבלה יש הקפדה מיוחדת על סדר התפילה, וגם את הקרבנות יש לומר דוקא קודם התפילה ולא לאחריה. אולם למעשה כתבו הפוסקים (הן ספרדים והן אשכנזים) שמי שאינו יכול לומר את הקרבנות קודם התפילה, וכגון שאם יאמר את הקרבנות לא יגיע לתפילת העמידה יחד עם הציבור, יתפלל תחילה ויאמר את הקרבנות לאחר התפילה. מקורות: חיי אדם ח"א ח', י. ילקוט יוסף א', לד. שם מ"ח, ב. פסקי תשובות מ"ח, א, והע' 17.
שאלה: אתרוג כשר לסוכות: יש לי עץ אתרוג בגינה שננטע לפני 5 שנים ועד השנה לא הביא פירות בעבר. השנה ב"ה גדלו עליו מספר אתרוגים שנראים כשרים חיצונית מה עליי לעשות על מנת לזכות לברך על אתרוג כזה בחג הקרוב? האם מספיק לחתוך אותו מהעץ אחרי ראש השנה? או שנדרשות פעולות נוספות? ב
תשובה: אם אמנם עברו חמש שנים, אין צורך בשום דבר, אפילו לא תרומות ומעשרות מכיוון שהשנה שנת שמיטה. בשנה הבאה אי"ה יצטרכו הפרשת תרו"מ. בכל אופן תבדוק בצורה מוחלטת שהעץ הוא בן חמש שנים. בברכת התורה והארץ יהודה הלוי עמיחי מכון התורה והארץ
שאלה: שתיל בן שנתיים: אם קונים במשתלה בשמינית שתיל בן שנתיים, כלומר הוא אינו מהשנה השביעית, האם צריך לחשוש שנעשו בו עבודות אסורות בשנת השמיטה? אם ידוע שנעשו בו עבודות כאלו, האם הן בכלל אוסרות את העץ? האם בשנה התשיעית והעשירית צריך לחשוש ששתילים כאלו נשתלו בשביעית?
תשובה: וברכת ד' אנו פוסקים שעץ שנעבד בשביעית לא נאסר אלא א"כ נשתל בשביעית, ועל כן לאחר השמיטה לכתחילה יש לקחת שתילים בני שנתיים וכמו כן שהמשתלה לפחות עשתה היתר מכירה, ואז אפשר לקנות את השתילים לכתחילה. בעצי פרי יש לבדוק שלא נשתלו בשביעית, לגבי עצי סרק ג"כ ראוי לבדוק שלא נשתל בשביעית שלא נחשב חלילה כמסייעים בידי עוברי עבירה. כתיבה וחתימה טובה יהודה הלוי עמיחי מכון התורה והארץ
שאלה: יולדת בשבת - הסעת הילדים אל השמרטף: אנו לקראת לידה. שאלתנו האם בזמן צורך נסיעה לבה"ח בשבת מותר לנסוע לשים את הילד אצל קרובי משפחה במרחק לא רב? אא להשאיר את הילד לבד, והיולדת לא רגועה ולא נחה דעתה להשאיר אצל שכן. אז האם מותר לבקש מהאמבולס להאריך את הדרך? או האם מותר שנהג הבטחון הגוי ייקח את הילד והאבא ויחזיר את האב ליולדת? או אם מותר לאב עצמו להסיע את הילד?
תשובה: לשואלים, רצוי, אך לא חובה, להתארגן מראש כך שבן משפחה יהיה אתכם בשבת ובעת הצורך יישאר עם הילד. הארכת המסלול על ידי נהג יהודי, האב עצמו או נהג האמבולנס, היא איסור תורה, שמותר רק לצורך פיקוח נפש. הרגעת היולדת נחשבת אמנם לפיקוח נפש, אך זאת אם מדובר במתח רב   היסטריה, ברמה כזו שיש חשש ממשי לנזק בלידה (למשל, אם האישה תתקשה לשתף פעולה עם הוראות המיילדת). לא כל אי שביעות רצון מתורגמת ליישוב הדעת הנחשב פיקוח נפש. לכן, אם אין בן משפחה שנשאר בבית, הפתרון הנכון הוא להשאיר אצל השכן למרות אי הנוחות. אם ההישארות אצל השכנים עלולה להיות סבל ממשי לילד (למשל, שהוא צפוי לבכות זמן רב, וכדומה, עד כדי חשש לפגיעה בבריאותו), מותר לבקש מגוי להסיעו (במידת הצורך - עם האבא בהלוך וחזור) לקרובי המשפחה. צורך בריאותי של ילד נחשב כחולה שאין בו סכנה, ומותר לומר לגוי לעשות עבורו דבר שעבורנו הוא איסור דאורייתא. כמו כן, אם קרובי המשפחה גרים במרחק הליכה ואין פתרון אצל שכנים, ניתן להתקשר טלפונית לקרובי המשפחה (ועדיף - בשינוי, כגון ללחוץ על המקשים בעזרת מזלג) ולבקש שיבואו רגלית לאסוף את הילדים. כמובן, אם יש גוי שיתקשר בלי לבזבז זמן להשגתו הרי זה עדיף. נסיעה מיוחדת או הארכת המסלול על ידי יהודי לשם הפקדת הילד במקום בטוח מותרת אך ורק אם אין שום פתרון אחר להשאירו (כמובן, השארת ילד מתחת לגיל בר מצווה לבד בבית היא בגדר פיקוח נפש), כגון במקום מבודד או כשהשכנים מסוכנים. שיהיה בשעה טובה ובבריאות, וכתיבה וחתימה טובה.
שאלה: תשובה על שפשוף : לפני כמה ימים יצאתי מחניה באולם חתונה ופגעתי בשפשוף קל ברכב אחר. קצת נלחצתי ומאוד מיהרתי אז לא השארתי פרטים ואני עכשיו מאוד מצטער על זה. השפשוף היה קל מאוד ובקושי ניכר לכאורה לא מוריד משווי הרכב אך הצביעה עלולה לעלות קצת כסף. א. האם יש חובת ת על זה? ב. עכשיו שאין לי איך לשלם מה אפשר לעשות בשביל לתקן ולעשות תשובה?
תשובה: א. נזק שנגרם ממכה שפשוף מרכב נוסע מוגדר כנזקי "אדם המזיק" שהרי האדם הוא הגורם לתנועתו (שו"ת הרא"ש כלל ק"א סק' ה). אדם המזיק, חייב בנזקיו בין במזיד ובין בשוגג. על מנת להעריך את הנזק יש לשקלל כמה פרמטרים ואי אפשר להעריך ללא שמאי או ראיית הרכב על ידי איש מקצוע (ובוודאי שלא ניתן לפסוק בלי לשמוע גם את בעל הרכב שניזוק) ב. התשובה מורכבת מכמה רבדים, הן מעשיים והן מחשבתיים. וצריך לעשות את מה שאפשר בצורה הכי טובה. אם לא ניתן לברר ולהגיע אל בעל הרכב שניזוק ולמצות את הברור האם יש כאן נזק כספי או לא, יש לעשות לפחות תשובה במחשבה, המורכבת מחרטה וקבלה לעתיד. לענ"ד חשוב לקבל על עצמנו לנהוג בעתיד ביתר תשומת לב וזהירות משנית, וכמובן שלא לפסוח על כללי בטיחות בדרכים הבסיסיים הקיימים במדינה.
שאלה: ואם הוא לא מוכן?: אם התורם מוכן לתרום את כספו רק לספר תורה (אחד או שנים) ובמקרים המתוארים בשאלה מה עדיף? (התורם אינו מוכן לשנות את יעוד התרומה ללימוד תורה למשל) השאלה נשאלה בהמשך לשאלה "תרומה של ספר תורה אחד או שני ספרים?"
תשובה: שיתרום את הספר למקום שחסרים בו ספרי תורה
שאלה: תפילה לפני מבחן : אני בתקופה של התחזקות ושמעתי שיש תפילה לפני מבחן - ריבון כל המעשים. אתה חונן לאדם דעת ומלמד לאנוש בינה". השאלה שלי אם אפשר לקנות את התפילה (מין פתק ספרון כזה) שאני ישים אותה בקלמר וכל פעם לפני מבחן אני יקרא את זה. אם כן אפשר לקנות אתה יכולה להפנות אותי בבקשה?
תשובה: כל תפילה בכל נוסח ובכל לשון תוכל להוסיף לפי רצונך בתפילת שמונה עשרה (עדיף בסופה לאחר אלוקי נצור) או בכל זמן אחר ביום. החשיבות של התפילה היא בכך שהיא יוצאת מן הלב בצורה חופשית מתוך הכרה ברבונו של עולם (חשוב להיזהר לא להשתמש בתפילה כמו "כספומט".) יש להקפיד לא להוציא שם שמים לחינם על כן ניתן לומר ביטויים כמו: ריבון כל המעשים, רבונו של עולם, אנא מלך מלכי המלכים וכדו'. בהצלחה במבחנים ובכל התקדמות רוחנית שתעשה יום טוב
שאלה: קישוט הסוכה במכבדות תמרים: האם ניתן השנה, מוצאי שביעית, לקשט את הסוכה במכבדות תמרים שהעיריה קוטפת (יחד עם הכפות תמרים) לפני החג, לטובת התושבים?
תשובה: וברכת ד' אפשר, זה לא מקלקל את התמרים יותר מהמצב שהם כעת. כתיבה וחתימה טובה יהודה הלוי עמיחי מכון התורה והארץ
שאלה: איך עושים חשבון נפש?: האם יש איזשהו דוגמא של חשבון נפש בני אדם גדולים באמת, או תלמידים שקיבלו במסורת איך לעשות חשבון נפש? זאת אומרת איזה פרמטר לחפש בכל מעשה, איך להעריך מעשה? ועוד שאלה, הגר"א מזכיר שיש 70 כוחות נפש נגד 70 אומות עולם. איפה למצוא רשימה כזאת? ואיפה בכלל למצוא ספר שמסביר איזה מידות יש באדם?
תשובה: אין כללים לעשיית חשבון נפש. לפעמים מתמקדים במעשה ולפעמים באיכות המעשה. לא ידוע לי היכן הוזכרו 70 כוחות הנפש של הגר"א. יש ספרי מידות רבים. אתה יכול לקחת ספר אורחות צדיקים ודרכו להתרומם וללמד על מידות. יש גם ספרים שכתבו בני דורנו, ספר "עלי שור", ספר של הרב חיים פרידלנדר, או ספר "תיקון המידות" של הרב דוד אביחיל.